TRUE ดอกเบี้ยกัดกินกำไร
เป็นอีกหนึ่งไตรมาสที่บริษัท ทรู คอร์ปอเรชั่น จำกัด (มหาชน) หรือ TRUE ยังต้องจมปลักกับคำว่าขาดทุน...หลังจากไตรมาสแรกปีนี้ขาดทุนเพิ่มขึ้นเป็น 581 ล้านบาท จากช่วงเดียวกันปีก่อนขาดทุนอยู่ที่ 161 ล้านบาท ซึ่งไม่ได้อยู่เหนือความคาดหมายที่ก่อนหน้านี้นักวิเคราะห์หลายสำนักคาดจะขาดทุน…
20 พ.ค. 2564

สำนักข่าวรัชดา
เป็นอีกหนึ่งไตรมาสที่บริษัท ทรู คอร์ปอเรชั่น จำกัด (มหาชน) หรือ TRUE ยังต้องจมปลักกับคำว่าขาดทุน…หลังจากไตรมาสแรกปีนี้ขาดทุนเพิ่มขึ้นเป็น 581 ล้านบาท จากช่วงเดียวกันปีก่อนขาดทุนอยู่ที่ 161 ล้านบาท ซึ่งไม่ได้อยู่เหนือความคาดหมายที่ก่อนหน้านี้นักวิเคราะห์หลายสำนักคาดจะขาดทุน…
เพราะเป็นที่รู้กันดีว่า ปัญหาใหญ่ของ TRUE คือเป็นบริษัทที่มีหนี้สินล้นพ้นตัว ทำให้มีปัญหาค่าใช้จ่ายที่แน่นอก กดไม่ลงสักที…โดยเฉพาะต้นทุนดอกเบี้ย เนื่องจากมีหนี้สินค่อนข้างเยอะ โดย ณ สิ้นเดือน มี.ค. 2564 มีหนี้สินก้อนโตอยู่ที่ 533,747 ล้านบาท ทำให้เฉลี่ยต่อไตรมาสมีภาระดอกเบี้ยที่ต้องจ่ายสูงกว่า 2,000 ล้านบาทเลยทีเดียว
TRUE จึงตกอยู่ในสภาพดอกเบี้ยกัดกินกำไรไปโดยปริยาย..!!
โดยไตรมาสนี้ TRUE มีดอกเบี้ยจ่ายสุทธิอยู่ที่ 2,311 ล้านบาท เพิ่มขึ้น 12.2% เมื่อเทียบกับช่วงเดียวกันของปีก่อนที่อยู่ที่ 2,060 ล้านบาท
รวมทั้งมีค่าใช้จ่ายทางการเงินอื่น 229 ล้านบาท เพิ่มขึ้น 137.2% และมีค่าใช้จ่ายทางการเงินที่เกี่ยวกับใบอนุญาต 639 ล้านบาท เพิ่มขึ้น 44.9%
ส่วนอีกปัจจัยที่ควบคุมไม่ได้คือ อัตราแลกเปลี่ยนเงินตราต่างประเทศ ซึ่ง TRUE ก็มีหนี้สินเป็นสกุลเงินต่างประเทศเยอะเหมือนกัน…จากเดิมในไตรมาส 1/2563 ค่าเงินบาทแข็งโป๊ก เป็นที่ดีอกดีใจ เพราะทำให้มีกำไรจากอัตราแลกเปลี่ยนอยู่ที่ 357 ล้านบาท แต่มาไตรมาสแรกปีนี้เงินบาทอ่อนค่า ส่งผลให้ TRUE ขาดทุนจากอัตราแลกเปลี่ยน 137 ล้านบาท…
นอกจากนี้ TRUE ยังมีส่วนแบ่งกำไรจากเงินลงทุนในบริษัทร่วมลดลง จากเดิมอยู่ที่ 1,017 ล้านบาท ไตรมาสนี้เหลือแค่ 874 ล้านบาท
โอเค…แม้ไตรมาสนี้ขาของรายได้เติบโตก็จริง…โดยมีรายได้รวม 35,425 ล้านบาท เพิ่มขึ้น 1.7% แบ่งเป็น รายได้จากการให้บริการโทรศัพท์และบริการอื่นเพิ่มขึ้น 1% อยู่ที่ 30,376 ล้านบาท และรายได้จากการขายเพิ่มขึ้น 5.6% อยู่ที่ 5,050 ล้านบาท
โดย ณ สิ้นไตรมาส 1/2564 ทรูมูฟ เอช มีลูกค้าใหม่เพิ่มขึ้น 581,000 ราย ส่งผลให้มีลูกค้ารวมอยู่ที่ 31.2 ล้านราย แบ่งเป็นลูกค้าระบบรายเดือน 10.2 ล้านราย และลูกค้าระบบเติมเงิน 21 ล้านราย ขณะที่รายได้เฉลี่ยต่อผู้ใช้บริการรวมทรงตัวอยู่ที่ 213 บาท
ส่วนทรูออนไลน์ มีผู้ใช้บริการใหม่ 101,000 ราย ส่งผลให้มีลูกค้ารวมอยู่ที่ 4.3 ล้านราย และมี ARPU ทรงตัวที่ 532 บาท
ก็ถือว่ายังอยู่ในเกณฑ์ที่ดี…
แต่สิ่งที่น่าเป็นห่วง ณ สิ้นเดือน มี.ค. 2564 TRUE มีเงินสดและรายการเทียบเท่าเงินสด 19,825 ล้านบาท แต่มีส่วนของหนี้สินระยะยาวที่ถึงกำหนดชำระภายในหนึ่งปีสูงถึง 62,935 ล้านบาท…งานนี้คงไม่แคล้วได้เห็น TRUE และบริษัทลูกลุยออกหุ้นกู้กันจ้าละหวั่นอีกแน่ ๆ เพื่อนำเงินไปใช้หนี้…กลายเป็นงูกินหางไปเรื่อย ๆ
ต้นทุนทางการเงินจึงเป็นชนักติดหลังที่ TRUE ยังสลัดไม่หลุด…ส่งผลให้บรรทัดสุดท้ายโชว์หราตัวเลขขาดทุนอย่างที่เห็น..!!
เรื่องมันก็เป็นเช่นนี้แหละคุณขา…
…อิ อิ อิ…